紹熙庚戌十月偕趙仲宗舜和潘謙之曾魯仲遊九峰芙蓉壽山紀行十首 十一日早登靈洞巖
作者：黄榦
朝代：宋

paragraphs: 寒巖突兀山之阿，足履危磴攀藤蘿。
巖下清泉響環珮，巖前古木交枝柯。
當中洞門忽開豁，上有石屋高嵯峨。
乾坤開關已呈露，鬼神守護頻揮呵。
重門黯淡不可入，以火來照所見多。
出門小洞亦奇絕，神龍奮怒吞蛟鼉。
勝景如此難重過，手倚石壁頻摩挲。
安得雄思如懸河，長吟大詠仍高歌。